b'\n_START_ARTICLE_\nOklepnica\n_START_PARAGRAPH_\nOkl\xc3\xa9pnica (tudi okl\xc3\xb3pnica in redko knji\xc5\xbeno oklopnj\xc3\xa1\xc4\x8da) je bil tip vojne ladje parno gnane z vijakom zna\xc4\x8dilne za zgodnjo drugo polovico 19. stoletja. Oklepnice so bile za\xc5\xa1\xc4\x8ditene s kovano\xc5\xbeeleznimi ali jeklenimi oklepnimi plo\xc5\xa1\xc4\x8dami. Razvili so jih zaradi ranljivosti lesenih vojnih ladij na eksplozive ali za\xc5\xbeigalne granate. Prvo oklepnico La Gloire je splovila Francoska vojna mornarica novembra 1859._NEWLINE_Britanska admiraliteta je obravnavala oklepne vojne ladje od leta 1856 in pripravila zasnovno konstrukcijo za oklepno korveto leta 1857, vendar je Kraljeva vojna mornarica v za\xc4\x8detku leta 1859 za\xc4\x8dela graditi dve z jeklom oklepljeni fregati, do leta 1861 pa se je odlo\xc4\x8dila, da bo za\xc4\x8dela uporabljati bojno ladjevje samo z oklepi. Po prvih oboro\xc5\xbeenih spopadih oklepnic leta 1862 med ameri\xc5\xa1ko dr\xc5\xbeavljansko vojno je postalo jasno, da bodo oklepnice nadomestile neoklepljene linijske ladje kot najmo\xc4\x8dnej\xc5\xa1e plove\xc4\x8de vojne ladje. Ta tip ladje je v ameri\xc5\xa1ki dr\xc5\xbeavljanski vojni postal zelo uspe\xc5\xa1en._NEWLINE_Oklepnica je v\xc4\x8dasih sopomenka za bojno ladjo, kasnej\xc5\xa1i tip najmo\xc4\x8dnej\xc5\xa1e vojne ladje. Izraz oklepnica je ostal v rabi za \xc5\xbeelezne in jeklene vojne ladje do 1880-tih, nato pa ga je nadomestil izraz bojna ladja.'